
Függvény-teszteset mátrixok klaszterező eljárásainak összehasonlítása, tesztpriorizálás

Az utóbbi időben egyre több elméleti és gyakorlati alkalmazása jön létre a klaszterező algoritmusoknak. Az ipari és a gazdasági élet szereplői előszeretettel használják ezeket a módszereket bizonyos problémák megoldására, ill. következtetések levonására (például vásárlói csoportok meghatározása, weboldalak osztályozása).
A szoftverfejlesztésben viszonylag kevésbé használják ezeket a technikákat, noha sok lehetőséget rejtenek magukban, legyen szó akár a tesztelésről (tesztpriorizálás), akár a fejlesztésről (szoftver-minőségbiztosítás).
Dolgozatom célja a rendelkezésre álló algoritmusok közül kiválasztott -különböző megközelítést használó- eljárások lefedettségmátrixokon történő végrehajtása és az eredmények összehasonlítása.
Az algoritmusok segítségével olyan függvény- és tesztesetcsoportokat hoztam létre, amelyek valamilyen okból/tulajdonságukból kifolyólag egy halmazba tartoznak. Emellett definiáltam három metrikát is, amelyek más-más koncepció szerint számszerűsítik az adott algoritmus hatékonyságát, ezáltal biztosítják azok kvantitatív összehasonlítást.
A méréseket valós (szoftveren mért) és generált mátrixokon is elvégeztem, ezáltal átfogóbb képet tudtunk kapni a módszerekről és azok eredményéről.
Ezek a csoportok és a metrikák a későbbiekben hasznos információval szolgálhatnak akár a tesztelőknek (hibadetektálás), akár a fejlesztőknek (forráskód-minőség-javítás), akár a menedzsereknek (tervezés) is.
Emellett egy átfogó, komplex képet kaphatunk a szoftverünk szerkezetéről, amely adott esetben befolyásolhatja a fejlesztés fő irányvonalát meghatározó döntéseket (például: refaktorálás elrendelése).



